
Kemoterápiás kezelések in silico optimalizálása

Az orvostudományban elért jelentős fejlődések ellenére a rák ma is halálos betegség szinonimájaként él a köztudatban. Napjainkban a klinikumban használt kemoterápiás protokollok átlagra vannak tervezve, nem (vagy csak kis mértékben) veszik figyelembe a páciensek egyedi paramétereit. Emiatt a kezelés során gyakran lépnek fel káros mellékhatások, amelyek megnehezítik a páciensek életkörülményeit és tovább növelik a kezelések költségeit. A kemoterápia optimalizálása során két cél az, amit leginkább szem előtt kell tartani: a tumor térfogatának csökkentése és a beadott dózisok minimalizálása. A munkám során több optimalizáló algoritmust létrehozok, amelyek képesek előállítani optimális megoldásokat különböző szempontok alapján. Az első egy genetikus algoritmus, amely a természetben lejátszódó folyamatok mintájára "tenyészti ki" az optimális kezelést. A másik megközelítés egy skalarizációs technikát valósít meg, amivel egyszerűsíthető a probléma, és így egy képet kaphatunk a Pareto frontra, amely tartalmazza az összes optimális megoldást egyszerre. Ezeket az algoritmusokat kiértékelem különböző gazdasági mutatók alapján, hogy meghatározzam a páciens várható életminőség javulását a kezelés árának függvényében. A kezelések költséghatékonyságát vizsgálva meghatározható, hogy megérné-e alkalmazni az adott kezelést. A mutatók segítségével a terápiaoptimalizálásnál használt költségfüggvénybe a gazdaságossági szempontok beépíthetők. Ezeken kívül végrehajtok egy érzékenység vizsgálatot is, hogy kiderüljön, hogy a kezelések egyes mutatói mennyire befolyásolják a költséghatékonyságot.



